[{"text_idx": "#000000", "text": "Historio de Esperanto en Au\u0306strio"}, {"text_idx": "#000002", "text": "Je la 17a de decembro 2022 okazis en la Pola Instituto de Vieno denove la memorfesto honore al d-ro Ludoviko L. Zamenhof kaj ties naskig\u0302o je la 15a de decembro 1859 en Bjalistoko. Tiu festo estas jam tradicio tie dum preskau\u0306 duonjarcento, sed interrompig\u0302is dum la du pasintaj jaroj pro la korona pandemio. En 2021 g\u0302i okazis virtuale kun partopreno el 4 kontinentoj, evidente estis tre sukcesa. Tio instigis la estraron de AEF por la pasinta decembro peti la Polan Instituton de Vieno reaperigi la personan arang\u0302on, sed kiel novaj\u0302on inkludi virtualan partoprenon, do efektive hibridan realigon."}, {"text_idx": "#000003", "text": "Nia prezidanto Alfred Heiligenbrunner organizis tiusence la eventon en kontakto kun la nova direktorino de la PI Monika Szmigiel-Turlej. S\u0302i bonvenigis al la arang\u0302o la lokajn kaj retajn gastojn de la festo, kiu enhavis salutojn el diversaj landoj per interreto kaj ankau\u0306 prelegojn ambau\u0306teknike. La teamestro de la Esperantomuzeo de la Au\u0306stria Nacia Biblioteko, Mag. Bernhard Tuider komencis tion per prezento de la aktuala situacio, kiu elstaras pro la transpreno de la historia arkivo de Universala Esperanto-Asocio (el la domo de la Centra Oficejo en Roterdamo) en la posedon de la Esperantomuzeo, do de la Au\u0306stria Nacia Biblioteko."}, {"text_idx": "#000004", "text": "Duan kontribuon liveris Hans Michael Maitzen, estrarano de AEF, kiu raportis pri la apero de la dua eldono de sia libro (kunau\u0306toro: Prof. Reinhard Fo\u0308ssmeier, kiu ankau\u0306 mallonge c\u0302eestis virtuale), kiu vastigas la unuan eldonon pri la vojag\u0302o de la mondfama teoria fizikisto au\u0306stra Ludwig Boltzmann al Usono en 1905 al kompleta dulingveco (germana, Esperanto) kaj kiel gravan novaj\u0302on enhavas ankau\u0306 la malkovron de du eraroj de la au\u0306toro Boltzmann (pri la teleskopo c\u0302efa en la James-Lick-Observatorio, kiun li vizitis dum sia restado en Kalifornio)."}, {"text_idx": "#000005", "text": "Kortus\u0302a estis la mallonga raporto de Felix Baur, virtuale el Nederlando, kiu lernis Esperanton paralele al sia preparado por la abiturienta ekzameno en 2021 en Vieno kaj montris brilan regon de la lingvo!"}, {"text_idx": "#000006", "text": "Membro de la Maitzen-familio, kiu vivas nun en Berlino, Sonja, virtuale aperis kun sia vivkunulo Leeron S\u0302alev \u201eLirc\u0302jo\u201c, bonega nova esperantisto, sur la ekrano kaj salutis la Zamenhofan festkunvenon."}]